» Relleu a les parròquies de Lliçà de Vall, Lliçà d’Amunt i Santa Eulàlia | EL9NOU.CAT
Relleu a les parròquies de Lliçà de Vall, Lliçà d’Amunt i Santa Eulàlia
Les parròquies de Lliçà de Vall, Lliçà d’Amunt, Santa Eulàlia de Ronçana i Vilanova canviaran de rector aquest mes de setembre.
20/08/2014 | 10:00
37800.jpg |
El bisbe de Terrassa, Josep Àngel Saiz Meneses, ha fet públics els nomenaments per al proper curs que també afecten les esglésies de la Batllòria i Vallgorguina per la jubilació de mossèn Raimon Izard, que té 84 anys.
A partir del setembre, mossèn Ricard Casadesús, fins ara responsable de les parròquies de Sant Julià de Lliçà d’Amunt, Santa Eulàlia de Ronçana i Sant Esteve de Palaudàries, en terme de Lliçà d’Amunt, intercanviarà el lloc amb mossèn Aaron de Larrazàbal que, entre d’altres responsabilitats, estava al capdavant de la parròquia de Sant Esteve de Vilanova del Vallès. Amb el canvi, Casadesús es trasllada a una població amb menor càrrega de treball amb la idea que pugui seguir la seva formació, ha explicat el vicari episcopal del Vallès Oriental i rector de la parròquia de Sant Esteve de Granollers, mossèn Lluís Pou.
El canvi a Lliçà de Vall està motivat per la voluntat de mossèn Valentí Alonso d’acostar-se a les comarques d’on és originari, vinculades al bisbat de Sant Feliu de Llobregat, on també té un oncle capellà. Amb aquest objectiu, ha rebut un permís d’absència del bisbe que li permetrà treballar en aquesta altra diòcesi sorgida de la divisió de l’antic arquebisbat de Barcelona. El seu substitut serà Prakash Chukka Rao, rector de Palau-Solità i Plegamans (el Vallès Occidental) i que també és adscrit a la parròquia de Caldes. En tots els casos, els nomenaments es fan com a administradors parroquials.
A la zona del Baix Montseny, mossèn Joan Ferrer Mora passarà a estar al capdavant de la parròquia de la Mare de Déu de l’Esperança, a la Batllòria, on ell ja estava d’ajudant. Ara també assumirà l’església de Sant Andreu de Vallgorguina com a administrador parroquial i ho compaginarà amb la feina a Gualba. Ferrer viurà a la parròquia de Sant Celoni, “on també ajudarà”, ha explicat mossèn Lluís Pou a EL 9 NOU. En aquest arxiprestat, mossèn Joan Josep Recasens és nomenat rector de Sant Esteve d’el Coll, una església situada en terme de Llinars on només es diu missa un cop per setmana i que, fins ara, portava el rector de Granollers. Recasens suma l’església de Sant Pere d’El Coll a la parròquia de Llinars i altres petites esglésies d’aquest àmbit territorial.
DIAQUES PER A GRANOLLERS I MOLLET
El Bisbe de Terrassa també ha previst la incorporació de dos nous diaques permanents –són homes casats i, per tant, no poden convertir-se en preveres– per a les parròquies de Granollers i de Mollet. A la capital de comarca, s’hi incorporarà Jesús de la Ossa Olivas, que és veí de la ciutat. En el cas de Mollet, la parròquia de Sant Vicenç es reforça amb Ángel José Ubieto Lalaguna, que és veí de Santa Perpètua de Mogoda (el Vallès Occidental). A Granollers, també s’incorporen dos joves que estan en la darrera etapa de formació pastoral per convertir-se en diaques, primer, i capellans, després. Són Guillem López i Hernan Urdaneta. Seran ordenats com a diaques al llarg de l’any que ve.